Twee noodoperasies vir baba wat byna verdrinkAiden Roberts. Foto: Verskaf Clarise Roberts, Aiden se ma, het gesê haar seuntjie se toestand het sedert Woensdag versleg. “Hy was ’n bietjie verkouerig voordat hy in die swembad geval het en nou het hy ŉ virus in sy longe wat sy longetjies baie swak maak.” “Hulle moes hom Vrydagaand teater toe vat vir ŉ Ecmo-behandeling [ŉ behandeling waartydens suurstof in die bloed geplaas word om die longe kans te gee om te herstel] en nou moet ons eers wag dat hy gesond word. Die dokters het gesê sy longe lyk in hierdie stadium soos ŉ spons, wat nie ŉ goeie teken is nie.” Sy sê Aiden is Sondagaand wéér teater toe gehaas nadat sy niere begin ingee het. “Net voordat hy teater toe is, het sy hartjie vier minute gaan staan, maar die dokters kon daarin slaag om hom weer by te bring. Nou is daar ŉ groot masjien langs sy bed waardeur sy bloed gesirkuleer en dan teruggepomp word in sy lyfie in. Die dokter het darem ná die operasie gesê sy hartklop, bloeddruk, en so meer lyk baie beter as voor die operasie.” Maroela Media het vroeër berig dat Aiden in die swembad beland het toe sy oupa per ongeluk die hek na die agtertuin oopgelos het omdat hy onder die indruk was dat Aiden saam met sy ouers winkel toe is. Clarise het kort daarna by die huis gekom en haar kind in die swembad sien dryf met sy gesig na onder. Sy en haar man bly sedert die ongeluk by haar ma in Centurion en ry op en af na die Netcare Garden City-hospitaal in Johannesburg om by Aiden te wees. “Ek voel baie moedeloos omdat dit weer slegter gaan met hom, maar ek glo alles gaan reg uitwerk. Ek bly droom dat hy wakker is en lag en speel, So, ek glo hy gaan een van die dae weer opstaan. Ons moet nou net wag vir ons wonderwerkie,” het sy gesê. Lees alle vorige berigte oor Aiden hier.